Județul Iași din România și raionul Drochia din Republica Moldova ar putea semna în curând un acord de parteneriat.
În acest context, secretarul general al Consiliului Județean Iași, Lăcrămioara Vernică-Dăscălescu a întreprins săptămâna trecută o vizită de lucru în raionul Drochia.
Aceasta s-a întâlnit cu președintele Consiliului raional Drochia, Vasile Cemortan, care a apreciat faptul că "reprezentanții Consiliului Județean Iași au acceptat propunerea de a adopta Hotărârea privind încheierea unui Acord de colaborare între Județul Iași (România) și Raionul Drochia (Republica Moldova)".
Astfel, Vasile Cemortan și-a exprimat "dorința de a se întâlni cât mai curând posibil" cu președintele Consiliului Județean Iași, Costel Alexe, pentru a semna oficial respectivul acord de colaborare.
De asemenea, părțile au mai abordat subiecte ce țin de prioritățile de colaborare și domeniile de interes reciproc pentru perioada următoare.
Menționăm că, la sfârșitul săptămânii trecute, a fost semnat și un acord de parteneriat între Centrul Județean al Culturii Tradiționale Iași și Direcția cultură, turism, tineret și sport a Consiliului raional Drochia.
"Acest acord deschide noi oportunități de colaborare concretă, contribuind la dezvoltarea ambelor regiuni. Suntem convinși că, prin colaborare strânsă și proiecte comune, vom putea aduce beneficii semnificative cetățenilor din Iași și Drochia", a transmis Consiliului Județean Iași.
Prima activitate comună a celor două instituții a vizat evoluția corului Centrului pentru Conservarea și Promovarea Culturii Tradiționale Iași la spectacolul "Mărțișor folcloric de pe ambele maluri ale Prutului", desfășurat pe 9 martie, la Drochia, în cadrul Festivalului "MĂRȚIȘOR 2024".